EESTI ADVOKATUURI JUHATUS

ISTUNGI PROTOKOLL

1. august 2023. a nr 16

Tallinn

## 5.2 Riigi õigusabi tasude suuruse kindlaksmääramise kohtupraktikast

Advokatuurile teadaoleva kohtupraktika kohaselt sisustavad kohtud erinevalt seda, millal lugeda riigi õigusabi tasutaotlus õigeaegselt esitatuks. Eelkõige esineb probleem selles, kuidas tõlgendada RÕS § 22 lg-t 3 koosmõjus RÕS § 22 lg-ga 5, kui esindamine toimub kohtumenetlustes või kriminaal- ja väärteo asjade kohtueelses menetluses. Tõlgendamise erinevused on toonud kaasa riigi õigusabi advokaatidele tõsise ja ulatusliku probleemi tehtud töö eest tasu kättesaamisel.

RÕS § 22 lg 3 kohaselt esitab advokaat sama paragrahvi lõikes 1 sätestatud taotluse kohtumenetluses igas kohtuastmes ja kriminaalasja kohtueelses menetluses ning väärteoasja kohtuvälises menetluses kolme kuu jooksul pärast riigi õigusabi toimingu tegemist, kuid hiljemalt vastava menetluse lõpus. Muu riigi õigusabi osutamise korral esitatakse taotlus kolme kuu jooksul pärast õigusabi osutamise lõpetamist.

RÕS § 22 lg 3 seletuskirjas on selgitatud, et advokaadil tuleb esitada tasutaotlus kõigis kohtumenetlustes ning kriminaal- ja väärteoasja kohtueelses menetluses kolme kuu jooksul pärast riigi õigusabi toimingu tegemist. Kui riigi õigusabi toimingust menetluse lõpuni on vähem kui kolm kuud, siis tuleb tasutaotlus esitada menetluse lõpus. Muu riigi õigusabi osutamise korral esitatakse taotlus kolme kuu jooksul pärast õigusabi osutamise lõpetamist.

RÕS § 22 lg 5 sätestab, et taotluse vormi kasutamine ja selle esitamise korra järgimine on advokaadile kohustuslik. Taotlus jäetakse läbi vaatamata, kui riigi õigusabi tasu suuruse ja kulude hüvitamise ulatuse kindlaksmääramiseks ei esitata vormikohast taotlust, taotluses ei ole märgitud kõiki sama paragrahvi lõike 1 kohaselt nõutud andmeid või kui taotlust ei esitata kehtestatud korras.

Osa riigi õigusabi osutavaid advokaate (ja ka maakohtute kohtunikke) on RÕS § 22 lg 3 tõlgendamisel lähtunud sellest, et kohtumenetlustes esindamisega seotud tasude kohta on sättes toodud taotluse esitamiseks kaks tähtaega ja esmajoones tuleks lähtuda konkreetse kohtumenetluse lõpust, kuna tasu taotlemine kolme kuu kaupa on advokaatidele ja kohtutele liiga koormav.

Ka advokatuuri riigi õigusabi komisjon jagab advokaatide seisukohta, et riigi õigusabi tasu taotlemine kolme kuu kaupa on äärmiselt ebaratsionaalne ja toob kaasa lisatööd nii kohtule kui ka advokaatidele. Advokaatidel peaks olema võimalik saada tasu ka siis, kui taotlus on esitatud vastava menetluse lõpus (esimestest toimingutest võib siis olla möödunud rohkem kui 3 kuud). Seejuures tuleneb advokaadile riigi õigusabi tasu maksmise ja kulude hüvitamise korra (määrus) § 1 lg 1 kolmandast lausest, et riigi õigusabi osutamise eest makstavat tasu suurendatakse, vähendatakse või jäetakse määramata üksnes nimetatud määruses sätestatud juhtudel. Määruse § 3 kohaselt võib kohus tasu vähendada või jätta tasu määramata, kui advokaat ei ole oma kohustusi õigusabi osutamisel täitnud nõuetekohase hoolsusega.

Riigikohus ei ole eelkirjeldatud tõlgendusega nõustunud ning on korduvalt selgitanud, et RÕS § 22 lg 3 alusel tuleb kohtumenetlustes üldjuhul riigi õigusabi tasu taotlus esitada kolme kuu jooksul pärast riigi õigusabi toimingu tegemist. Tasutaotlus tuleb jätta RÕS § 22 lg 5 alusel läbi vaatamata ulatuses, milles see sisaldab tasutaotlust toimingute eest, mille sooritamisest on möödas rohkem kui kolm kuud. (Vt Riigikohtu 26.01.2022 otsuses asjas nr 3-20-915 p 32, Riigikohtu 15.02.2023 otsuses asjas nr 3-20-1115 p 40 ning Riigikohtu 22.06.2023 määrus asjas nr 3-22-937).

Juhatus peab eelkirjeldatu alusel vajalikuks teha ettepanek riigi õigusabi tasude taotluse esitamisega seotud regulatsiooni muutmiseks, et tagada eesmärgipäraselt advokaatide õigus saada osutatud riigi õigusabi toimingute eest ettenähtud tasu. Seni tuleb advokaatidel aga olla tähelepanelik riigi õigusabi tasude taotluste esitamisel ning arvestada Riigikohtu seisukohtadega RÕS § 22 lg 3 tõlgendamisel.

**Juhatus**

**O T S U S T A S:**

**Riigi õigusabi komisjonil ette valmistada riigi õigusabi seaduse muudatusettepanekud koos seletuskirjaga.**

**Riigi õigusabi osutavatel advokaatidel on soovituslik esitada tasutaotlusi järgides Riigikohtu tõlgendust, mille kohaselt tuleb RÕS § 22 lg-s 3 sätestatud tasu taotluse esitamiseks ette nähtud kolme kuu pikkust tähtaega arvestada iga riigi õigusabi toimingu tegemisest.**